b'\n_START_ARTICLE_\nKlaudija Oktavija\n_START_PARAGRAPH_\nKlaudija Oktavija (lot. Claudia Octavia, apie 39 \xe2\x88\x92 62 m.) \xe2\x80\x93 Romos imperator\xc4\x97, Nerono pirmoji \xc5\xbemona.\n_START_SECTION_\nBiografija\n_START_PARAGRAPH_\nKlaudija Oktavija buvo imperatoriaus Klaudijaus ir Valerijos Mesalinos dukt\xc4\x97, gimusi iki 40 m. e. m. Ji buvo su\xc5\xbead\xc4\x97ta 49 m. su Julijos Agripinos s\xc5\xabnumi Domicijumi Ahenobarbu (v\xc4\x97liau \xe2\x88\x92 Romos imperatorius Neronas), su kuriuo susituok\xc4\x97 53 m. Neronas tapo Romos imperatoriumi 54 m. ir Klaudija Oktavija \xc4\xafgijo imperatori\xc5\xa1k\xc4\x85j\xc4\xaf Augustos titul\xc4\x85. Ji gyveno imperatori\xc5\xa1kojoje intrig\xc5\xb3 ir i\xc5\xa1davys\xc4\x8di\xc5\xb3 aplinkoje. Jai teko matyti, kaip jos vienintelis brolis Britanikas buvo nunuodytas toje pa\xc4\x8dioje puotoje, kurioje ji dalyvavo. Neronas jos nem\xc4\x97go ir ignoravo. 62 m. Neronas i\xc5\xa1siskyr\xc4\x97 su ja apkaltin\xc4\x99s nevaisingumu (kas galb\xc5\xabt tur\xc4\x97jo pagrindo) ir kad gal\xc4\x97t\xc5\xb3 vesti Pop\xc4\x97j\xc4\x85 Sabin\xc4\x85._NEWLINE_Klaudija Oktavija buvo i\xc5\xa1si\xc5\xb3sta gyventi \xc4\xaf Kampanijos kaimo vietov\xc4\x99 su karine sargyba. Kai Romoje pasklido gandai apie Oktavijos sugr\xc4\xaf\xc5\xbeim\xc4\x85, vie\xc5\xa1oji nuomon\xc4\x97 jai buvo palanki, kilo riau\xc5\xa1\xc4\x97s. Jos r\xc4\x97m\xc4\x97jai ver\xc5\xbe\xc4\x97si \xc4\xaf \xc5\xa1ventyklas, dau\xc5\xbe\xc4\x97 Pop\xc4\x97jos Sabinos statulas, ne\xc5\xa1iojo Klaudijos Oktavijos atvaizdus, papuo\xc5\xa1tus g\xc4\x97l\xc4\x97mis. Numal\xc5\xa1inus riau\xc5\xa1ininkus Neronas pateik\xc4\x97 Oktavijai nauj\xc5\xb3 kaltinim\xc5\xb3 nei\xc5\xa1tikimybe ir i\xc5\xa1davyste. Klaudija Oktavija buvo i\xc5\xa1tremta toliau nuo Romos, \xc4\xaf Pandatarijos sal\xc4\x85 Tir\xc4\x97n\xc5\xb3 j\xc5\xabroje ir Nerono nurodymu nu\xc5\xbeudyta 62 m. bir\xc5\xbeelio 9 d.'